Document ID: 32014D0313

DEĊIŻJONI TAL-KUMMISSJONI
tat-28 ta' Mejju 2014
li temenda d-Deċiżjonijiet 2011/263/UE, 2011/264/UE, 2011/382/UE, 2011/383/UE, 2012/720/UE u 2012/721/UE biex jitqiesu l-iżviluppi fil-klassifikazzjoni tas-sustanzi
(notifikata bid-dokument C(2014) 3468)
(Test b'rilevanza għaż-ŻEE)
(2014/313/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
Wara li kkonsultat mal-Bord tal-Unjoni Ewropea għat-Tikkettar Ekoloġiku,
Billi:
(1)
Skont l-Artikolu 6(6) tar-Regolament (KE) Nru 66/2010 l-Ekotikketta tal-UE ma tistax tingħata għal oġġetti li jkun fihom sustanzi jew preparazzjonijiet/taħlitiet li jissodisfaw il-kriterji għall-klassifikazzjoni bħala tossiċi, perikolużi għall-ambjent, karċinoġeniċi, mutaġeniċi jew tossiċi għar-riproduzzjoni skont ir-Regolament (KE) Nru 1272/2008 tal-Parlament Ewropew u tal-Kunsill (2) jew għall-oġġetti li fihom is-sustanzi msemmijin fl-Artikolu 57 tar-Regolament (KE) Nru 1907/2006 tal-Parlament Ewropew u tal-Kunsill (3). Skont l-Artikolu 6(7) tar-Regolament (KE) Nru 66/2010, il-Kummissjoni tista' tadotta l-miżuri biex tagħti d-derogi mill-Artikolu 6(6) ta' dan ir-Regolament għal kategoriji speċifiċi ta' oġġetti li fihom dawk is-sustanzi, fejn mhuwiex fattibbli teknikament li dawk l-oġġetti jiġu sostitwiti għal kollox jew permezz li jintużaw materjali jew disinji alternattivi, jew fil-każ ta' prodotti li għandhom prestazzjoni ambjentali ġeneralment aħjar minn oġġetti tal-istess kategorija.
(2)
Id-Deċiżjonijiet tal-Kummissjoni 2011/263/UE (4), 2011/264/UE (5), 2011/382/UE (6), 2011/383/UE (7), 2012/720/UE (8) u 2012/721/UE (9) stabbilixxew il-kriterji ekoloġiċi għall-għotja tal-Ekotikketta tal-UE lid-deterġenti tal-magni tal-ħasil tal-platti, lid-deterġenti tal-ħwejjeġ, lid-deterġenti għall-ħasil tal-platti bl-idejn, lid-deterġenti tat-tindif b'użi multipli u lid-deterġenti tat-tindif sanitarji, lid-deterġenti għall-magni awtomatiċi tal-ħasil tal-platti industrijali u istituzzjonali u lid-deterġenti tal-ħasil tal-ħwejjeġ industrijali u istituzzjonali. Wara l-adozzjoni ta' dawn id-Deċiżjonijiet, ir-Regolament (KE) Nru 1272/2008 ġie emendat mir-Regolament tal-Kummissjoni (UE) Nru 286/2011 (10). L-emendi għar-Regolament (KE) Nru 1272/2008 saru applikabbli għas-sustanzi mill-1 ta' Diċembru 2012 u se jsiru applikabbli għat-taħlitiet mill-1 ta' Ġunju 2015. Ir-Regolament (UE) Nru 286/2011 żied kriterji ġodda għall-klassifikazzjoni għall-periklu tal-ilma fuq tul ta' żmien abbażi tad-dejta dwar it-tossiċità akkwatika kronika u l-bijodegradabbiltà. Abbażi tal-kriterji l-ġodda, il-maġġoranza tal-aġenti tensjoattivi li jiddegradaw faċilment li kurrentement qed jintużaw fid-deterġenti u l-prodotti tat-tindif ġew ikklassifikati bħala kategorija Kronika 3 (H412) u f'ċerti każi, speċifikament rilevanti għad-deterġenti tal-ħasil tal-platti bl-idejn, bħala kategorija Kronika 2 (H411), u għaldaqstant huwa pprojbit li jintużaw f'prodotti li għandhom l-Ekotikketta tal-UE. Minħabba f'hekk ikun diffiċli li l-kriterji ekoloġiċi stabbiliti għall-għotja tal-Ekotikketta tal-UE lid-deterġenti għall-magni tal-ħasil tal-platti, lid-deterġenti tal-ħwejjeġ, lid-deterġenti tal-ħasil tal-platti bl-idejn, lid-deterġenti tat-tindif b'użi multipli u lid-deterġenti tat-tindif sanitarji, lid-deterġenti għall-magni awtomatiċi tal-ħasil tal-platti industrijali u istituzzjonali u lid-deterġenti tal-ħasil tal-ħwejjeġ industrijali u istituzzjonali, jikkorrispondu b'mod indikattivi mal-aħjar 10 sa 20 % tad-deterġenti u prodotti tat-tindif disponibbli fis-suq tal-Unjoni f'termini ta' prestazzjoni ambjentali tul iċ-ċiklu ta' ħajjithom, billi ma teżisti ebda evidenza li hemm disponibbli aġenti tensjoattivi alternattivi. It-test ta' valutazzjoni u verifika huwa aġġornat biex ikun ta' gwida għall-applikanti biex jippruvaw il-konformità mar-rekwiżit il-ġdid.
(3)
Il-konsegwenzi tal-introduzjoni ta' kriterji ġodda tal-klassifikazzjoni ma kinux magħrufa waqt ir-reviżjoni tal-kriterji għall-għotja tal-Ekotikketta tal-UE lid-deterġenti għall-magni tal-ħasil tal-platti, lid-deterġenti tal-ħwejjeġ, lid-deterġenti tal-ħasil tal-platti bl-idejn, lid-deterġenti tat-tindif b'użi multipli u lid-deterġenti tat-tindif sanitarji, stabbiliti fid-Deċiżjonijiet 2011/263/UE, 2011/264/UE, 2011/382/UE u 2011/383/UE u waqt l-iżvilupp tal-kriterji għall-għotja tal-Ekotikketta tal-UE lid-deterġenti għall-magni awtomatiċi tal-ħasil tal-platti industrijali u istituzzjonali u lid-deterġenti tal-ħasil tal-ħwejjeġ industrijali u istituzzjonali stabbiliti fid-Deċiżjonijiet 2012/720/UE u 2012/721/UE.
(4)
Din l-emenda tapplika retroattivament mill-1 ta' Diċembru 2012, biex tiġi żgurata l-kontinwità tal-validità tal-kriterji tal-Ekotikketta tal-UE għad-deterġenti għall-magni tal-ħasil tal-platti, id-deterġenti tal-ħwejjeġ, id-deterġenti tal-ħasil tal-platti bl-idejn, id-deterġenti tat-tindif b'użi multipli u d-deterġenti tat-tindif sanitarju, id-deterġenti għall-magni awtomatiċi tal-ħasil tal-platti industrijali u istituzzjonali u d-deterġenti tal-ħasil tal-ħwejjeġ industrijali u istituzzjonali.
(5)
Għalhekk, id-Deċiżjonijiet 2011/263/UE, 2011/264/UE, 2011/382/UE, 2011/383/UE, 2012/720/UE u 2012/721/UE għandhom jiġu emendati skont dan.
(6)
Il-miżuri stipulati f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2011/263/UE huwa emendat kif stabbilit fl-Anness I ta' din id-Deċiżjoni.
Artikolu 2
L-Anness tad-Deċiżjoni 2011/264/UE huwa emendat kif stabbilit fl-Anness II ta' din id-Deċiżjoni.
Artikolu 3
L-Anness tad-Deċiżjoni 2011/382/UE huwa emendat kif stabbilit fl-Anness III ta' din id-Deċiżjoni.
Artikolu 4
L-Anness tad-Deċiżjoni 2011/383/UE huwa emendat kif stabbilit fl-Anness IV ta' din id-Deċiżjoni.
Artikolu 5
L-Anness tad-Deċiżjoni 2012/720/UE huwa emendat kif stabbilit fl-Anness V ta' din id-Deċiżjoni.
Artikolu 6
L-Anness tad-Deċiżjoni 2012/721/UE huwa emendat kif stabbilit fl-Anness VI ta' din id-Deċiżjoni.
Artikolu 7
Din id-Deċiżjoni għandha tapplika għas-sustanzi mill-1 ta' Diċembru 2012.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, it-28 ta' Mejju 2014.

Labels: 7
3
20